Comunicat de presă privind desemnarea candidatului Curţii de Apel Craiova pentru funcţia de membru al CSM

În data de 7 septembrie 2016 a avut loc Adunarea Generală a judecătorilor Curţii de Apel Craiova, în vederea desemnării candidatului acestei instanţe pentru funcţia de membru al Consiliului Superior al Magistraturii, dintre magistraţii care şi-au depus candidatura, respectiv doamna judecător Adina Ponea şi domnul judecător Dan Spânu. Adunarea Generală a fost legal constituită conform art.14 alin.1 din Legea nr. 317/2004 privind Consiliul Superior al Magistraturii prin prezenţa a cel puţin două treimi din numărul judecătorilor instanţei, respectiv 82 din totalul de 93 judecători.

În urma exercitării votului în mod direct, secret şi personal de către judecătorii prezenţi, conform art.10 din acelaşi act normativ, candidatul desemnat pentru funcţia de membru al Consiliului Superior al Magistraturii este doamna judecător Adina Ponea, care a obţinut 61 voturi din totalul de 76 voturi valabil exprimate, 6 buletine de vot fiind constatate nule.

BIROUL DE INFORMARE ŞI RELAŢII CU PUBLICUL AL CURŢII DE APEL CRAIOVA : STR. C. BRÂNCUŞI NR.5A Craiova, Dolj, Cod :200136 : +40251-418568 : +40251- 415600 e-mail : cacraiova@just.ro CURTEA DE APEL CRAIOVA